Refrixerante

Un refrixerante é un produto químico líquido ou gasoso, facilmente licuable, que se utiliza como medio transmisor de calor entre outros dous nunha máquina térmica. Os principais usos son os de refrixerador e os de acondicionador de aire.

O principio de funcionamento dalgúns sistemas de refrixeración baséase nun ciclo de refrixeración por compresión, que ten algunhas similitudes co ciclo de Carnot e utiliza refrixerantes como fluído de traballo.

 Historia 
Cando comezaron as preocupacións pola capa de ozono, os refrixerantes máis usados eran os clorofluorocarbonos R-12 e R-22. O primeiro era empregado principalmente para aire acondicionado de vehículos e para pequenos refrixeradores; o segundo para aire acondicionado, refrixeradores e conxeladores comerciais, residenciais e lixeiros. Algúns dos primeiros sistemas empregaron o R-11 polo seu baixo punto de ebulición, o que permitía construír sistemas de baixa presión.

A produción de R-12 cesou nos Estados Unidos en 1995 e o R-22 foi eliminado posteriormente. Agora estase empregando o R-134a e outras mesturas non prexudiciais para a capa de ozono como substituto dos compostos clorados. O R-410A é unha popular mestura a partes iguais de R-32 e R-125 que comeza a substituír o R-22.

 Características dos refrixerantes 
 Punto de conxelación: debe de ser inferior a calquera temperatura que exista no sistema, para evitar conxelacións no evaporador.
 Calor específica: Debe ser a máis alta posible para que unha pequena cantidade de líquido absorba unha gran cantidade de calor.
 Volume específico: debe ser o máis baixo posible para evitar grandes tamaños nas liñas de aspiración e compresión
 Densidade: debe ser elevada para usar liñas de líquido pequenas.
 A temperatura de condensación, á presión máxima de traballo debe ser a menor posible.
 A temperatura de ebulición, á presión atmosférica ou próximas debe de ser relativamente baixa.
 Punto crítico: o máis elevado posible.
 Non deben ser líquidos inflamables, corrosivos nin tóxicos. 
 Posto que deben interaccionar co lubricante do compresor, deben ser miscibles na fase líquida e non ser nocivos co aceite.
 Os refrixerantes, aprovéitanse en moitos sistemas para refrixerar tamén o motor do compresor, normalmente un motor eléctrico, polo que deben ser bos dieléctricos, é dicir, ter unha baixa condutividade eléctrica.

 Tipos 
 Pola súa composición química 
 Os inorgánicos, como a auga ou o NH3: Amoníaco
 Os de orixe orgánica (hidrocarburos e derivados):
 Os CFC, Clorofluorocarbonos, prexudiciais para a capa de ozono
 Os HCFC. Hidrocloroflurocarbonados
 Os HFC.
 Os HC: Hidrocarburos (alcanos e alquenos)
 As mesturas, azeotrópicas ou non azeotrópicas.

 Polo seu grao de seguridade 
 GRUPO 1: non son combustibles nin tóxicos.
 GRUPO 2: tóxicos, corrosivos ou explosivos a concentracións maiores de 3,5% en volume mesturados co aire.
 GRUPO 3: tóxicos, corrosivos ou explosivos a concentracións menores ou iguais a 3,5% en volume.

 Polas súas presións de traballo 
 Baixa
 Media
 Alta
 Moi alta

 Pola súa función 
 Primario: se é o axente transmisor no sistema frigorífico, e polo tanto realiza un intercambio térmico principalmente en forma de calor latente.
 Secundario: realiza un papel de intercambio térmico intermedio entre o refrixerante primario e o medio exterior. Realiza o intercambio principalmente en forma de calor sensible.

Poden ser prexudiciais para a capa de ozono: Índice ODP e axudar o efecto invernadoiro: Índice GWP

 Refrixerantes comunmente usados 
 Auga
 Amoníaco ou R717
 Glicol
 R11
 R12
 R22
 R23
 R32
 R123
 R124
 R134a
 R502
 R407C
 R410A
 R507
 R517

 Véxase tamén 
Outros artigos
 Freón

Categoría:Refrixeración